sajtóközlemény

2016.07.11.

**Zenés esték a Nagyerdőn**

**Idén 16. alkalommal rendezi meg az Ifjú Zeneművészek Nemzetközi Nyári Akadémiáját a Debreceni Egyetem Zeneművészeti Kara. 2016. július 15-24. között nagyszámú résztvevő, 16 ország csaknem 200 hallgatója mélyítheti el hangszeres tudását a program mesterkurzusain. Az ifjú zeneművészek a rendezvény ideje alatt ingyenesen látogatható zenei gálaesteken lépnek a közönség elé a Liszt teremben. Az akadémia a Vásáry Tamás vezette Kodály Zoltán Ifjúsági Világzenekar koncertjével zárul a Kölcsey Központban.**

Nagy érdeklődés mellett 16. alkalommal nyitja meg kapuit az Ifjú Zeneművészek Nemzetközi Nyári Akadémiája. A mesterkurzusokra a világ szinte minden tájáról érkeznek fiatalok (többek közt spanyol, amerikai, finn, japán, kínai, tajvani, szlovák, portugál, olasz, francia és magyar növendékek). A rendezvény a korábbi esztendőkhöz hasonlóan idén is nagy létszámú ifjú muzsikust fogad kurzusain és zenekari munkájában. A fiatalok 13 mesterkurzuson mélyíthetik el tudásukat.

- A lassan nagykorúvá érő, külföldön is egyre ismertebb rendezvényen az egyéni képességek fejlesztésére fókuszálva idén is világhírű, elismert vendégoktatók, művésztanárok foglalkoznak majd a hallgatókkal. A napközbeni kurzusokat követően szinte minden estét az oktatók hangversenyei zárják. A „Zenés esték a Nagyerdőn” sorozatban természetesen a résztvevő fiatalok is bemutathatják hangszeres tudásukat –hangsúlyozta Duffek Mihály, a Zeneművészeti Kar dékánja.

- Az első, sikeres rendezésen felbuzdulva most újból meghirdettük a Petrovics Emil Énekversenyt, amely tematikáját tekintve – csak kortárs szerzők műveivel lehet indulni – egyedülálló az országban. Újdonság, hogy ebben az évben fotókiállítással bővül a rendezvény: Szigeti Tamás alkotásai ismert zenészek egykori és mai arcképét mutatják be. Ugyancsak különlegesség lesz a Debrecenből elszármazott Dezső Virág táncpedagógus kurzusa, aki az éneket és a hangszeres zenét ötvözi a táncművészettel – sorolta az érdekességeket Váradi Judit dékánhelyettes, a rendezvény művészeti igazgatója.

Az egyéni kurzusokon kívül az évről évre újjáalakuló Kodály Zoltán Ifjúsági Világzenekar is az akadémia idején készül nyári turnéjára, ebben az évben Vásáry Tamás vezetésével és Bolyky Zoltán fiatal karmester asszisztenciájával. A zenekar koncertprogramjának különlegessége, hogy Vásáry Tamás felkérésére a fiatal zongorazseni, Berecz Mihály játékában is gyönyörködhet a közönség.

Idén a hagyományos debreceni és budapesti helyszínek mellett a Gyulai Várszínházban is színpadra áll a zenekar, amely Olaszországban zárja a koncertkörútját. A világzenekar koncertjét Kölcsey Központ Nagyterméből a DE Multimédia Kompetencia Központ élőben közvetíti.

**További információ:**

Béres Zsuzsa, DE Rektori-Kancellári Kabinet Sajtóiroda sajtóreferens, +3620 47-66-453, zsuzsa.beres@unideb.hu